Mermaid Blankets ON SALE - DressLily.com
Mermaid Blankets ON SALE
Best Sellers GET MORE
For Kids GET MORE Dis-Chem moet R1,2 m. opdok oor gesigmaskers | Netwerk24
Deur William Horne 07 Julie 2020 14:34
Dis-Chem is met R1,2 miljoen beboet.
Die Mededingingstribunaal sê in ’n verklaring die gedrag van Dis-Chem was so “afkeurenswaardig” dat hy die groot boete wat die Mededingingskommissie in Mei aanbeveel het, wel gehandhaaf het.
“Ons meen dat die optrede van Dis-Chem nie net kwesbare verbruikers, veral die armes, uitgebuit het nie, maar skandelik was,” sê die tribunaal.
Dis-Chem het in Maart die prys van drie soorte gesigmaskers met tussen 47% en 261% opgestoot sonder dat daar enige noemenswaardige toename in sy insetkoste was.
Die ganse bedrag het gegaan daaroor om sy winsmarge te vergroot.
Na bewering het die kleinhandelaar onder meer die prys van ’n pak van 50 blou gesigmaskers voor belasting op toegevoegde waarde van R43,47 tot R156,95 opgestoot.
’n Pakkie van vyf maskers se prys het met 43% van R13,27 tot R19,03 gestyg.
Volgens die tribunaal maak dit nie saak dat van die prysstygings tegnies voor die aanvang van die staat van inperking gebeur het nie.
Hy verduidelik dat die vraag na gesigmaskers al sedert Januarie vergroot het in afwagting op die onvermydelike verspreiding van Covid-19.
Die tribunaal sê dit kan gesien word in die enorme toename in die verkope van gesigmaskers wat Dis-Chem geniet het sedert Januarie.
Die tribunaal sê gesigmaskers is uiters noodsaaklik vir veral kwesbare individue om hulself mee te beskerm in ’n tyd waarin talle aan die virussiekte doodgaan.
Die tribunaal wys daarop dat Dis-Chem ook op die einste dag wat Suid-Afrika sy eerste sterfte weens Covid-19 gehad het, die pryse van gesigmaskers opgestoot het.
Verskeie boetes vir die styging in die prys van onder meer gesigmaskers en ontsmettingsmiddels is al die afgelope maande gehef. In een geval is ’n maatskappy met R10,9 miljoen beboet.
Meer oor: Dis-Chem | Mededingingstribunaal | Apteke | Mededingingskommissie | Mededinging | Gesigmaskers | Apteek
KYK: Lesers deel nog vrolike foto's vir die #WysJouMasker-veldtog!
‘Maskers moenie vals gevoel van beskerming gee’